CELEX: 62014TN0498
Language: el
Date: 2014-07-02 00:00:00
Title: Υπόθεση T-498/14: Προσφυγή της 2ας Ιουλίου 2014 — Deutsche Umwelthilfe κατά Επιτροπής

22.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 329/20
            
         Προσφυγή της 2ας Ιουλίου 2014 — Deutsche Umwelthilfe κατά Επιτροπής
   (Υπόθεση T-498/14)
   2014/C 329/28
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Deutsche Umwelthilfe eV (Radolfzell, Γερμανία) (εκπρόσωποι: R. Klinger και R. Geulen, δικηγόροι)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει τα ακόλουθα.
   Αξίωση για πρόσβαση στην αλληλογραφία μεταξύ της Ευρωπαϊκής Επιτροπής και των επιχειρήσεων Honeywell και DuPont καθώς και επιχειρήσεων της αυτοκινητοβιομηχανίας σχετικά με το νέο ψυκτικό μέσο R1234yf
   
               —
            
            
               Η προσφεύγουσα υποστηρίζει ότι η Επιτροπή προσέβαλε το δικαίωμα προσβάσεως που αντλεί η προσφεύγουσα από το άρθρο 6, παράγραφος 1, πρώτο εδάφιο, του κανονισμού (ΕΚ) 1367/2006 (1). Κατά τη διάταξη αυτή, πρέπει να παρέχεται πάντα πρόσβαση στα έγγραφα των θεσμικών οργάνων όταν τα έγγραφα αυτά αφορούν εκπομπές ουσιών στο περιβάλλον. Το άρθρο 6, παράγραφος 1, πρώτο εδάφιο, του κανονισμού 1367/2006 καθιερώνει τεκμήριο εκ του νόμου κατά το οποίο το συμφέρον προς διάδοση των οικείων πληροφοριών κατισχύει του συμφέροντος προστασίας των επιχειρήσεων.
            
         
               —
            
            
               Περαιτέρω, η προσφεύγουσα υποστηρίζει ότι το άρθρο 6, παράγραφος 1, πρώτο εδάφιο, του κανονισμού 1367/2006 συνιστά ρητό κανόνα ερμηνείας του άρθρου 4, παράγραφος 2, πρώτη και δεύτερη περίπτωση, του κανονισμού (ΕΚ) 1049/2001 (2). Το άρθρο 6, παράγραφος 1, πρώτο εδάφιο, του κανονισμού 1367/2006 τροποποιεί το περιεχόμενο του κανονισμού 1049/2001, μόνο στον βαθμό που πρόκειται για έγγραφα σχετικά με εκπομπές ουσιών στο περιβάλλον. Η προσφεύγουσα υποστηρίζει ότι τα έγγραφα στα οποία δεν έχει παρασχεθεί πρόσβαση προφανώς περιέχουν πληροφορίες για τη βλάβη που μπορούν να προκαλέσουν στην υγεία και στις κλιματικές συνθήκες τα ψυκτικά μέσα R1234yf και R134a και ότι από τις δηλώσεις, τις εκτιμήσεις και τις προτάσεις επιχειρήσεων της αυτοκινητοβιομηχανίας και παραγωγών ψυκτικών μέσων σχετικά τη χρήση των εν λόγω χημικών προϊόντων μπορεί να συναχθεί η ποσότητα των εκπομπών τοξικού υδροφθορίου.
            
         
               —
            
            
               Επικουρικώς, η προσφεύγουσα υποστηρίζει ότι βάσει και μόνο του άρθρου 2, παράγραφος 1, του κανονισμού 1049/2001 πρέπει να παρασχεθεί πρόσβαση στα έγγραφα για τα οποία έχει υποβληθεί σχετικό αίτημα. Δεν πληρούνται οι προϋποθέσεις εφαρμογής της εξαιρέσεως του άρθρου 4, παράγραφος 2, πρώτη περίπτωση, του κανονισμού 1049/2001. Επιπλέον, υφίσταται υπέρτερο συμφέρον για τη μελέτη των εγγράφων, δεδομένης της σοβαρότητας των κινδύνων που μπορεί να έχει για την υγεία η χρήση του προαναφερθέντος ψυκτικού μέσου.
            
         
      (1)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ. L 264, σ. 13).
   
      (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ήςΜαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ. L 145, σ. 43).